"تزوجت صغير, كان عمري وقتها ٢٣ سنة وكل يلي كانوا حوالي حاولوا يقنعوني إني ما أعمل هاي الخطوة! بس أنا كنت بحاجة إني أعيد الإستقرار لحياتي بعد وفاة أبوي بمرض سرطان الحنجرة, إحنا خمس شباب أكبرنا كان عمره ٢٣ سنة لما توفى أبوي. تربينا في بيت صغير وحياتنا كانت كلها عبارة عن مغامرات وسهرات, بتذكر كيف إمي حكتلنا الخبر وهي نفسها كانت مش مصدقة خصوصاً إنه أبوي بعمره ما عطل يوم بحياته عن شغله حتى لو كان مريض. كانت فترة صعبة جداً خصوصاً لما بلشت الأوضاع المادية للبيت تنهار لحتى اضطريت إني أشتغل وأدرس بالكلية بعد ما خسرت مقعدي بجامعة مؤتة لإنه كان من المستحيل إني أقدر أدرس هناك. تحولت حياتي لنوع من المعاناة المستمرة و هاد الإشي خلق عندي تحدي كبير إني أحول تخصصي لتصميم الجرافيك، وبالفعل انتقلت من كلية محاسبة لكلية التصميم ومن هون وعلى الرغم من كل الظروف بلشت أحس بفرق كبير حتى بنفسيتي وبديت أسترجع هوايتي القديمة يلي كانت الكتابة. بسنة ال ٢٠١٠ كان عرسي وكمان كان بداية لمرحلة جديدة من حياتي وتحديداً بالكتابة, بلشت أكتب قصص قصيرة وروايات باللغة العامية و ربنا رقني ب كرزة وفرح يلي خلوني أنسى الأيام السيئة يلي عشتها. اليوم صار عندي ١١ رواية مكتوبة أون لاين و ٣١ قصة قصيرة بأسلوب مختلف, وحالياً قاعد عم بحضر لرواية مطبوعة رح تجهز بالسنة الجديدة إن شاء الله."